**Holbæk Kommune forlænger kontrakt:
Forenede Care skal fortsat drive Kastaniely Plejecenter

Forenede Care har netop fået forlænget kontrakten om drift af Kastaniely Plejecenter i Svinninge ved Holbæk i endnu to år.**

Nogle mails er bare bedre end andre at åbne. Og forleden tikkede der en mail ind i den private pleje- og omsorgsvirksomheds Forenede Cares administrerende direktør Stine Louise Eising von Christiersons mailboks af den slags, som det er skønt at åbne. Afsenderen af mailen var Thomas de Richelieu, koncernchef for forvaltningen ”Aktiv Hele Livet” i Holbæk Kommune, og ordlyden i mailen lød blandt andet sådan her:
”Kommunalbestyrelsen har her til aften med et stort flertal besluttet, at jeg kan forlænge kontrakten med jer om driften af Kastaniely. Jeg ser frem til fortsat samarbejde.”

**Et skulderklap**
Forenede Care har siden maj 2013 varetaget driften af Kastaniely Plejecenter, og medarbejderne har været glade for at have deres arbejdsliv på stedet, hvor de dagligt søger at sikre, at de 50 borgere på plejecenteret, som bor i hver deres lejlighed, modtager pleje og omsorg af høj kvalitet. Og Holbæk Kommune synes også med mailordlyden ovenfor at være tilfredse med driften af plejecenteret. I hvert fald har kommunalbestyrelsen i Holbæk Kommune således netop godkendt en forlængelse af kontrakten om driften af stedet i yderligere to år - gældende til den 30. april 2021. Kontrakten ville ellers udløbe den 30. april 2019, og Holbæk Kommune har således med beslutningen benyttet muligheden for de to optionsår, som var indarbejdet i kontrakten. Og det er en nyhed, som falder i god jord hos ledelsen i Forenede Care og medarbejderne på plejecenteret:

”Det er vi selvfølgelig rigtig glade for. Det er en super dejlig nyhed for alle vores dygtige og dedikerede medarbejdere på Kastaniely, at vi nu kan fortsætte det gode arbejde med og for vores skønne beboere på stedet, som vi har varetaget i de sidste fem år. Medarbejderne gør en stor og dedikeret indsats hver eneste dag, og det er jo skønt, at deres engagement bliver påskønnet af kommunen. Vi betragter dermed også forlængelsen som et skulderklap til medarbejderne,” siger administrerende direktør i Forenede Care Stine Louise von Christierson.

**Livet skal leves. Hele livet**Beboernes lejligheder på Kastaniely Plejecenter, som er opført i 2003, ligger i smukke, grønne omgivelser i Svinninge. Lejlighederne ligger i ét plan og har indgang fra de indendørs fællesarealer. I midten af bygningerne er der indrettet et haveareal med sansehave, som bliver flittigt benyttet om sommeren. Der er fælles opholdsstuer og køkken-spisestue i hver fløj, og hele centeret er lyst og rummeligt, ligesom der er indrettet små kroge, hvor beboerne kan være sociale. Og de gode omgivelser på og omkring Kastaniely Plejecenter er blevet til for blandt andet at understøtte beboernes muligheder for at skabe og vedligeholde sociale relationer. Og det er forhold, som medarbejderstaben er meget opmærksomme på - ud fra devisen om, at livet skal leves. Hele livet.

”Vi har siden 2013 blandt andet formået at etablere et rigtig godt samarbejde med lokalmiljøet i Svinninge og Holbæk. Det er et stort indsatsområde for os. Og vores medarbejdere tager i plejen altid udgangspunkt i den enkelte beboers ønsker og ressourcer, og vi gør alt for at tilbyde den bedst mulige livskvalitet og højeste grad af selvbestemmelsesret og værdighed for hver enkelt beboer og borger,” forklarer Stine Louise von Christierson og peger på, at flere sociale tiltag med årene er blevet populære tilbagevendende begivenheder på plejecenteret. Blandt andet arrangerer medarbejderne og de frivillige på stedet høst-, sommer- og grillfester, foredrag, danser erindringsdans og fejrer årets højtider sammen.

**Trivsel og tryghed**Forenede Care driver udover Kastaniely Plejecenter også Langagergård Plejecenter i Karlslunde ved Greve og Lokalcenter Bøgeskovhus i Viby J. ved Aarhus. Og de tre plejecentre bliver målrettet drevet ud fra ønsket om, at beboerne oplever en høj grad af tryghed og trivsel i hverdagen, forklarer Stine Louise von Christierson:

”Vi prioriterer blandt andet meget højt, at den enkelte beboer har en fast kontaktperson tilknyttet. Det skal være trygt at bo og leve på vores plejecentre, og vores beboere skal føle sig hjemme og godt tilpas,” siger hun og nævner, at et andet vigtigt fokusområde er maden på plejecentrene:

”Vi går ikke på kompromis med kvaliteten af de ældres mad og arbejdet med deres ernæringsbehov,” slår hun fast.

Beslutningen om forlængelsen mellem Holbæk Kommune og Forenede Care blev behandlet efter indstilling fra økonomiudvalget som et lukket punkt på kommunalbestyrelsens møde den 18. april. Af referatet fra mødet fremgår det, at 28 medlemmer af kommunalbestyrelsen stemte for forlængelsen, to stemte imod og én undlod at stemme.